L'objectiu és que les dones en situació de violència masclista comptin al llarg del confinament amb el suport dels comerços per trucar al 900900120 o al 112
L'Institut Català de les Dones (ICD), del Departament de la Presidència, i Mossos d'Esquadra, del Departament d'Interior, demanen als establiments que estan operatius en aquests dies de confinament que col·laborin amb la campanya "Establiment segur contra la violència masclista".
Aquesta iniciativa es concreta en posar en lloc visible dels comerços un cartell amb el missatge següent:"Establiment segur contra la violència masclista.
Si aquests dies de confinament sents que casa teva deixa de ser un espai segur per a tu o els teus fills i filles, aquí truquem per tu al 900 900 120 o al 112. ".
Amb aquest missatge es vol ampliar el suport social a les dones que travessen aquestes situacions i que actualment poden estar aïllades.
Una dona que s'acosta a un establiment i veu aquest cartell sap que pot comptar amb algú, que serà escoltada i podrà explicar la seva situació i que aquesta persona trucarà per ella al 900900120, per ser assessorada per professionals de l'advocacia, psicologia i l'atenció social, o al 112 en cas d'emergència.
Els efectius en el territori de Mossos d'Esquadra també col·laboren en la difusió d'aquests missatges als establiments comercials.
Els comerços poden descarregar-se els missatges del web dones.gencat.cat i tenen al seu abast diverses versions en català, castellà, francès, anglès, rus, àrab, urdú, xinès, amazinc i romanès.
L'ICD es va adreçar la primera setmana de confinament als gremis i col·legis professionals que en ser essencials mantenen la seva activitat oberta al públic per demanar-los la complicitat i actuació activa de suport a les dones en situació de violències masclistes.
Es tracta del Col·legi de Farmacèutics i els gremis de Flequeres, Estanquers, Supermercats i autoserveis, de Detallistes i autoserveis d'alimentació, i de Detallistes de fruites i hortalisses.
Una convivència permanent i forçosa i la mobilitat reduïda o nul·la pot afavorir les situacions de violència masclista amb l'agreujant de la dificultat per a la víctima de no poder trucar als serveis, trobar suport de familiars, amistats, o professionals.
Aquesta actuació vol compensar aquests impediments.
La iniciativa es troba en el marc de mesures que s'estan endegant per facilitar i garantir a les dones en situació de violència masclista l'accés als serveis.
L'estat de confinament derivat de la situació d'emergència sanitària pel COVID-19 provoca un impacte en les dones en situació de violències masclistes i llurs fills i filles i hi ha menys oportunitats per verbalitzar, compartir o demanar informació o assessorament als serveis, així com per denunciar.
El Servei 900900120 és un servei central i una de les portes d'entrada a la xarxa de recursos.
Durant tot el confinament tindrà més pes donat que és un servei telefònic que pot garantir l'atenció en qualsevol moment i hora del dia, també d'emergències.
Aquest servei també està centralitzant la informació actualitzada de l'estat de tota la xarxa d'atenció que depenen d'altres departaments de la Generalitat, ajuntaments i ens locals.
En confinament sanitari s'està reforçant la comunicació i divulgació del 900900120, servei telefònic gratuït i permanent, per tal que arribi el seu coneixement a totes les dones que el puguin necessitar, especialment en la seva modalitat de comunicació escrita ja que el servei també atén a través de l'adreça de correu [EMAIL] i ara s'ha ampliat amb una línia que permet la comunicació via whatsapp, que és el número 671778540.
Aquests sistemes escrits poden ser més operatius quan la dona es troba confinada amb l'agressor.
També es demana la col·laboració dels mitjans de comunicació per divulgar el servei 900900120 sempre que s'elaborin informacions sobre la violència masclista.
En el web de l'ICD hi ha a disposició imatges, un espot i falques radiofòniques.
Adreçant-se a [EMAIL] es poden sol·licitar aquests materials en qualitats professionals.
La Generalitat divulga aquests dies el 900900120 en diaris on line, els mitjans que depenen de la Corporació Catalana de Mitjans Audiovisuals estan col·laborant en la situació d'emergència emetent espots i falques, així com molts municipis, consells comarcals i entitats especialitzades.